'Boer soek 'n vrou': Die wag is byna verby | Netwerk24
Deur Ané van Zyl 21 Januarie 2021 05:56
Dit sou aanvanklik reeds verlede jaar uitgesaai word.
Om die reeks te verfilm "was baie uitdagend," sê Marciel Hopkins, aanbieder van dié seisoen. "Ek haal my hoed af vir die vervaardigers wat ongelooflik kreatief was terwyl die protokolle om die verspreiding van die virus te keer, streng gevolg is.
"Die formaat van die eerste twee episodes het 'n bietjie verander," verklap sy. "Ek dink mense gaan baie aanklank vind daarby en verstaan waardeur ons gegaan het."
Hier is 2021 se toptienboere, val links: Richann, Niel, Albert, Mathys, Stephan, Kobus, Marthinus, PF, Hannes en Déan.Foto: Donna Lewis
Sy sê die verfilming van die reeks het onder strenger inperkingsregulasies begin as wat tans geld, en die regulasies het verslap na die einde van die opnames.
" 'n Mens moes regtig kophou om veilig te wees en ook die boere op hul gemak te laat voel. Dit is reeds 'n nuwe ervaring vir hulle om kameramense daar te hê en om oor emosies te praat," sê sy.
"Dit was verskriklik moeilik vir my om nie te kon drukkies gee, troos of iemand net vashou nie - veral in tye van groot opwinding.
"Ek het weer besef hoe belangrik dit is om net 'n teenwoordigheid te wees en om 'n spasie te skep wat vir hulle gemaklik voel.
Marciel Hopkins, aanbieder van die 13de seisoen. Foto: Donna Lewis
"Ek kon dalk nie vir hulle 'n drukkie gee as hulle hartseer voel of opgewonde is nie, maar ek kon daar wees vir hulle en so teenwoordig as moontlik wees."
Sy het ook geleer hoe belangrik dit is om werklik te luister, nie om heeltyd te dink aan 'n volgende vraag nie.
Hopkins het onlangs verloof geraak aan Handrè Lourens, en sy sê sy het hom gemis wanneer sy ver moes ry na die boere se plase.
"Dit is 'n heel nuwe tipe langafstandverhouding as julle in dieselfde land is, maar jy kan nie jou verloofde sien nie. Hy was so naby, dog so ver."
Hy het wel in die laaste week van verfilming tyd af geneem by die werk en vir haar gaan kuier.
Sy sê die geleentheid om 'n aanbieder te wees, is iets waarvan sy al jare droom, en sy kon haar ervaring as lewensafrigter gebruik wanneer sy by die boere en hul pasmaats gekuier het.